CELEX: 32016R0558
Language: hu
Date: 2016-04-11 00:00:00
Title: A Bizottság (EU) 2016/558 felhatalmazáson alapuló rendelete (2016. április 11.) a tej- és tejtermékágazatban működő szövetkezetek és más típusú termelői szervezetek keretében a termelési tervekre vonatkozóan létrejövő megállapodások és határozatok engedélyezéséről

12.4.2016   
            
            
               HU
            
            
               Az Európai Unió Hivatalos Lapja
            
            
               L 96/18
            
         A BIZOTTSÁG (EU) 2016/558 FELHATALMAZÁSON ALAPULÓ RENDELETE
   (2016. április 11.)
   a tej- és tejtermékágazatban működő szövetkezetek és más típusú termelői szervezetek keretében a termelési tervekre vonatkozóan létrejövő megállapodások és határozatok engedélyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére, összefüggésben 228. cikkével,
   mivel:
   
               (1)
            
            
               A tej- és tejtermékágazatban hosszú ideje komoly piaci egyensúlyhiány áll fenn. A tej termelői árára 18 hónapja nagy nyomás nehezedik a megnövekedett termelés és a világpiaci kereslet lassuló növekedése közötti egyensúlyhiány miatt.
            
         
               (2)
            
            
               A Bizottság által már meghozott intézkedések hatékonysága ellenére a helyzet továbbra is romlik, mivel az orosz piac bezárulása és a kínai kereslet csökkenése olyan időszakban sújtotta a tej- és tejtermékágazatot, amikorra a tejkvóta 2015. március 31-i lejártára és a pozitív világpiaci előrejelzésekre alapozva már megvalósultak a termeléssel kapcsolatos beruházások. A rendelkezésre álló piacelemzés alapján az elkövetkező két évben nem várható a termelt mennyiségek jelentős csökkenése.
            
         
               (3)
            
            
               Az (EU) 2016/559 bizottsági végrehajtási rendelet (2) lehetővé teszi az elismert termelői szervezeteknek, azok szövetségeinek és a tej- és tejtermékágazatban elismert szakmaközi szervezeteknek, hogy önkéntes közös megállapodásokat kössenek és közös határozatokat hozzanak átmeneti alapon, hat hónapos időszakra szólóan a tejtermelési tervekre vonatkozóan. Tekintve, hogy a tej- és tejtermékágazatot túlnyomórészt a szövetkezeti struktúrák jellemzik, helyénvaló ezt az engedélyt és a hozzá kapcsolódó bejelentési kötelezettségeket a tejtermelők által létrehozott ilyen gazdálkodó egységekre is kiterjeszteni. A alkalmazási kör maximalizálása érdekében ugyanez vonatkozik a tej- és tejtermékágazatban működő olyan más típusú termelői szervezetekre is, amelyeket a tejtermelők a nemzeti jogszabályoknak megfelelően hoztak létre.
            
         
               (4)
            
            
               E rendeletet, hatékonyságának biztosítása érdekében, az (EU) 2016/559 végrehajtási rendelettel párhuzamosan, a lehető leghamarabb alkalmazni kell. Ezért helyénvaló előírni, hogy e rendelet a kihirdetését követő napon lépjen hatályba,
            
         ELFOGADTA EZT A RENDELETET:
   1. cikk
   Az 1308/2013/EU rendelet 209. cikke (1) bekezdése rendelkezéseinek sérelme nélkül az (EU) 2016/559 végrehajtási rendeletet mutatis mutandis alkalmazni kell a szövetkezetek és a tej- és tejtermékágazatban működő olyan más típusú termelői szervezetek tekintetében, amelyeket a tejtermelők a nemzeti jogszabályoknak megfelelően hoztak létre.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. április 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  A Bizottság (EU) 2016/559 végrehajtási rendelete (2016. április 11.) a tej- és tejtermékágazati termelési tervekre vonatkozó megállapodások és határozatok engedélyezéséről (lásd e Hivatalos Lap 20. oldalát.).